Sa Filipinas, an mga parakakan-balut gusto asin-asinan ini o idotdot sa suka na may sili asin bawang ngane magtaong dagdag na namit. An siram nakukua sa pinagsalak na lumoy asin tagas kan siyo na namimilog pa sana saka an sabaw-sabaw igdi hinihigop bago ubakan. An gabos pwede konsumohon alagad an kaputian (albumen) pwede matagas asin garo goma na, huli ta lampas na sa bilang nin pagbilog. Ini pigsisirbe na bilang pampagana o abri-gana , linuluto kasalak sa adobo, pinipritos o kasalak nin pastries. Sa Byetnam, an balut kinakakan sa simit nin asin, tagok nin lemonsito, asin rinunot na paminta na may dugang pang dahon mint inaapod nindang rau ram. Sa Kamboya, kinakakan an balut sa laog kan tibulaka na mainit pa, may bodbod na lemonsitong kinaagan diit na paminta.